b'\n_START_ARTICLE_\nAgu P\xc3\xb5ld\n_START_PARAGRAPH_\nAgu P\xc3\xb5ld (14. juuli 1909 Tartu \xe2\x80\x93 17. m\xc3\xa4rts 1966 Kilingi-N\xc3\xb5mme) oli eesti vaimulik._NEWLINE_Ta l\xc3\xb5petas aastal 1928 Hugo Treffneri G\xc3\xbcmnaasiumi. Aastatel 1928\xe2\x80\x931938 \xc3\xb5ppis ta Tartu \xc3\x9clikooli filosoofiateaduskonnas (k\xc3\xa4ies \xc3\xb5pingute alguses s\xc3\xb5jav\xc3\xa4eteenistuses), mille ta l\xc3\xb5petas aastal 1938 mag phil astmega. Ta oli E\xc3\x9cS-i vilistlane. \xc3\x9clikooli l\xc3\xb5petamise j\xc3\xa4rel t\xc3\xb6\xc3\xb6tas ta ajaloo\xc3\xb5petajana Tartu g\xc3\xbcmnaasiumides. Ordineeriti 25. m\xc3\xa4rtsil 1945 (koos August Eero ja Hugo Valmaga) \xc3\xb5petajaks._NEWLINE_Ta oli aastatel 1945\xe2\x80\x931946 M\xc3\xb5isak\xc3\xbcla koguduse \xc3\xb5petaja, aastatel 1946\xe2\x80\x931953 oli ta Vigala Maarja koguduse \xc3\xb5petaja (hooldades aastatel 1948\xe2\x80\x931951 ka Mihkli Miikaeli kogudust; Vigalas olles on ta hooldanud ka P\xc3\xa4rnu-Jakobi kogudust). Aastatel 1953\xe2\x80\x931966 oli ta Saarde Katariina koguduse \xc3\xb5petaja._NEWLINE_Agu P\xc3\xb5ld suri aastal 1966 ja ta on maetud Tartusse Pauluse kalmistule oma isa jalutsisse.\n_START_SECTION_\nIsiklikku\n_START_PARAGRAPH_\nTema isa Peeter P\xc3\xb5ld oli teoloogi haridusega pedagoogikateadlane, karskustegelane ja Eesti Vabariigi esimene haridusminister, onu Harald P\xc3\xb5ld oli eesti vaimulik, piiblit\xc3\xb5lkija ja misjonitegelane. Vend Toomas P\xc3\xb5ld oli luterlik vaimulik Saksamaal (ja E.E.L.K. Saksamaa praostkonna praost), \xc3\xb5emees Helmut Piir oli Vancouveri koguduse \xc3\xb5petaja, \xc3\xb5epoeg Gustav Piir oli Toronto Peetri- ja Tallinna Toompea Kaarli koguduse \xc3\xb5petaja ning on praegu Tallinna P\xc3\xbcha Vaimu koguduse \xc3\xb5petaja. Onupoeg Hillar P\xc3\xb5ld oli kiriku\xc3\xb5petaja ja kirikuajaloo \xc3\xb5ppej\xc3\xb5ud, onupoeg Eerik P\xc3\xb5ld oli kunstiajaloolane, onupoeg Naan (Naatan) P\xc3\xb5ld oli Hamburgi muusika\xc3\xbclikooli lauluprofessor ning oratooriumide ja kantaatide solist. T\xc3\xbctar Rutt Hinrikus on kirjandusteadlane ja -kriitik.'